ΓΡΑΠΤΗ ΕΡΩΤΗΣΗ E-3278/01

υποβολή: Konstantinos Hatzidakis (PPE-DE) προς την Επιτροπή

(26 Νοεμβρίου 2001)

Θέμα: Προβλήματα στον προϋπολογισμό χρηματοδότησης της κατασκευής τουδροθεραπευτηρίου Κυλλήνης στην Ελλάδα

Η Επιτροπή, σε έγγραφο της Γενικής Διεύθυνσης XVI της 10ης Ιουνίου 1998 προς τον Γενικό Γραμματέα του Ελληνικού Οργανισμού Τουρισμού, αναφέρεται σε προβλήματα που έχουν παρουσιασθεί στον προϋπολογισμό χρηματοδότησης της κατασκευής τουδροθεραπευτηρίου της Κυλλήνης. Το συγκεκριμένο έργο άρχισε να χρηματοδοτείται από το 1988 μέσω του Μεσογειακού Ολοκληρωμένου Προγράμματος Πελοποννήσου, συνεχίστηκε η χρηματοδότηση του από το Επιχειρησιακό Πρόγραμμα Τουρισμού της περιόδου 1989-1993 και από το Επιχειρησιακό Πρόγραμμα Τουρισμού-Πολιτισμού της περιόδου 1994-1999. Παρά την ολοκλήρωση της κατασκευής του συγκεκριμένου έργου, αυτό δεν λειτουργεί.

Όπως επισημαίνει στην παραπάνω επιστολή της η Επιτροπή, το συγκεκριμένο έργο παρουσιάζει πολύπλοκους λογαριασμούς, τους οποίους με δυσκολία μπορεί να κατανοήσει. Γι' αυτό τον λόγο, είχε την πρόθεση να προβεί σε μια εξέταση των δαπανών του έργου από την αρχή της χρηματοδότησής του. Σύμφωνα, όμως, με πληροφορίες μου, η Επιτροπή δεν έχει προχωρήσει σε αυτή την εξέταση μέχρι σήμερα.

1. Τι είδους πολυπλοκότητες παρουσιάζουν οι λογαριασμοί του προϋπολογισμού κατασκευής του συγκεκριμένου έργου·

2. Για ποιο λόγο δεν προχώρησε η Επιτροπή στην εξέταση των δαπανών, όπως αρχικά σκόπευε να κάνει·

3. Για ποιους λόγους δεν έχει λειτουργήσει έως σήμερα το συγκεκριμένο έργο·

Απάντηση του κ. Barnier εξ ονόματος της Επιτροπής

(11 Ιανουαρίου 2002)

Η κατασκευή τουδροθεραπευτηρίου στην Κυλλήνη ξεκίνησε κατά τη δεκαετία του 70 με εθνικές πιστώσεις και κατόπιν πρωτοβουλίας του EOT, κρατικού οργανισμού τουρισμού στην Ελλάδα, ο οποίος προχώρησε στις δομικές κατασκευές του κτιρίου καθώς και στο δίκτυο αποχέτευσης.

Η πολυπλοκότητα των δαπανών των συναφών με την κοινοτική συγχρηματοδότηση του έργου αυτού οφείλεται στις διαφορετικές πηγές ενισχύσεων που κατανέμονται σε διάφορες περιόδους προγραμματισμού.

Κατά την περίοδο 1986-1992, η Επιτροπή ενέκρινε κοινοτική συγχρηματοδότηση ποσού 1 028 071 979 GRD από τα μεσογειακά ολοκληρωμένα προγράμματα προκειμένου να ολοκληρωθούν οι εργασίες του κέντρου αυτού. Για να ενισχυθεί η φέρουσα κατασκευή του κτιρίου σε συνέχεια σεισμού ο οποίος έλαβε χώρα στην περιοχή, εγκρίθηκε συμπληρωματική ενίσχυση ποσού 733 337 205 GDR.

Κατά την περίοδο προγραμματισμού 1989-1993, παρασχέθηκε στο πλαίσιο του τέταρτου άξονα (συνεχιζόμενα έργα) του κοινοτικού πλαισίου στήριξης (ΚΠΣ) κοινοτική συγχρηματοδότηση ποσού 1 040 000 000 GDR, προκειμένου να πραγματοποιηθεί ό,τι χρειάζεται για να λειτουργήσει το κέντρο.

Στη συνέχεια το έργο έλαβε κοινοτική συγχρηματοδότηση ποσού 2 368 833 076 GDR στο πλαίσιο του επιχειρησιακού προγράμματος τουρισμού και πολιτισμικών δράσεων του ΚΠΣ για την περίοδο προγραμματισμού 1994-1999, προκειμένου να ολοκληρωθούν οι εργασίες του συνόλου του εν λόγωδροθεραπευτηρίου. Το κτίριο καταλαμβάνει συνολική έκταση 12 748 m2 και μπορεί να δέχεται έως 6 500 άτομα ανά ημέρα.

Η Επιτροπή αποφάσισε να αναμείνει το πέρας του επιχειρησιακού προγράμματος (ΕΠ) στο πλαίσιο του οποίου εγκρίθηκε η τελευταία συγχρηματοδότηση, προκειμένου να έχει γενική άποψη του συνόλου των ενισχύσεων που διατέθηκαν. Κατά την εξέταση της τελικής έκθεσης του εν λόγω ΕΠ, η οποία αναμένεται ότι θα διαβιβαστεί από τις ελληνικές αρχές στις 31 Ιουνίου 2002 το αργότερο, η Επιτροπή θα ελέγξει τόσο τα δημοσιονομικά όσο και οικονομικά δεδομένα του έργου και θα αποφασίσει όσον αφορά τη λήψη ενδεχόμενων μέτρων σε περίπτωση που το κέντρο αυτό εξακολουθεί να μην έχει τεθεί σε λειτουργία.